Okresná prokuratúra Bratislava IV 
Saratovská 1/A, 844 61 Bratislava 4 	

Sp. zn. : 2 Pv 672/12/1104	Bratislava IV, 4.1.2013
EEČ : 2-11-2-2013

U Z N E S E N I E

Trestná vec:	obvinený XXXXX  
Prečin:	Krádež podľa § 212 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátorka Okresnej prokuratúry Bratislava IV
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
obvinený v presne nezistenom období od 08.07.2011 do 30.04.2012 na XXXXX v Bratislave z priestorov spoločnosti XXXXX odcudzil 3 ks reproduktorov zn. Bang and Olufsen 4L0 035 397 v hodnote spolu 292,74,- € a 2 ks reproduktorov zn. Dynaudio 7P6 035 827 v hodnote spolu 428,40,- € takým spôsobom, že ich vybral z regálu v areáli spoločnosti, vložil si ich do ruksaku a v tomto ich vyniesol z areálu spoločnosti, čím spoločnosti XXXXX so sídlom XXXXX, XXXXX, IČO: XXXXX spôsobil škodu v celkovej výške 721,14,- €.

Podľa §216 odsek 2 Trestného poriadku je určená obvinenému skúšobná doba v trvaní 16 mesiacov.
Podľa § 216 odsek 3 Trestného poriadku sa obvinenému XXXXX ukladá, aby počas skúšobnej doby uhradil poškodenej organizácii XXXXX so sídlom XXXXX, XXXXX, IČO: XXXXX  škodu vo výške 721,14,- €.

Z priloženého spisového materiálu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
Poverený príslušník OO PZ XXXXX Okresného riaditeľstva PZ XXXXX IV viedol trestné stíhanie proti obvinenému XXXXX pre prečin krádeže podľa § 212 ods. 1 Tr. zák. na vyššie uvedenom skutkovom základe. 
Po skončení skráteného vyšetrovania predložil poverený príslušník PZ spisový materiál s návrhom na podanie obžaloby. Preskúmaním spisového materiálu som zistila, že v danej veci sú splnené zákonné podmienky na podmienečné zastavenie trestného stíhania podľa § 216 ods. 1 Trestného poriadku.
Podľa § 216 ods. 1 Trestného poriadku, v konaní o prečine, za ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak
a)	vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne,
b)	nahradí škodu, ak bola trestným činom spôsobená, alebo s poškodeným o jej náhrade uzavrel dohodu alebo urobil iné potrebné opatrenia na jej náhradu, a
c)	vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutia považovať za dostačujúce.
Obvinený XXXXX je trestne stíhaný pre prečin krádeže podľa § 212 ods. 1 Tr. zák., za ktorý zákon ustanovuje trest odňatia slobody až na dva roky.
Obvinený vyslovil počas svojho výsluchu dňa 04.10.2012 súhlas s podmienečným zastavením trestného stíhania. Obvinený sa k spáchaniu trestného činu priznal, jeho spáchanie popísal, uviedol, že spôsobenú škodu má v úmysle nahradiť. 
Poškodená spoločnosť si uplatnila nárok na náhradu škody vo výške 721,14,- €. Na základe pokynu dozorujúcej prokurátorky bola vykonaná mediácia, výsledkom ktorej je dohoda o náhrade škody uzavretá medzi obvineným a poškodenou spoločnosťou. V tejto dohode sa obvinený zaviazal k náhrade škody poškodenej spoločnosti v uplatnenom rozsahu s tým, že prvú splátku vo výške 61,14,- € uhradí do konca mesiaca január 2013 a následne druhú až dvanástu splátku vo výške 60,- € uhradí vždy do konca príslušného kalendárneho mesiaca. 
Zo správ a posudkov k osobe obvineného vyplýva, že doposiaľ nebol súdne trestaný, ani sa proti nemu v súčasnosti nevedie iné trestné konanie. 
Vzhľadom na vyššie uvedené obvinený splnil všetky zákonné podmienky pre postup podľa § 216 Trestného poriadku, vyhlásil, že spáchal skutok, za ktorý je stíhaný, súhlasil s postupom podľa § 216 ods. 1 Trestného poriadku a spáchal prečin, za ktorý trestný zákon stanovuje trestnú sadzbu umožňujúcu predmetný postup. 
Medzi obvineným a poškodenou spoločnosťou bola vykonaná mediácia, výsledkom ktorej je uzavretá dohoda o náhrade škody. 
S prihliadnutím na osobu obvineného, jeho doterajší život, na okolnosti prípadu možno považovať rozhodnutie o podmienečnom zastavení trestného stíhania obvineného za dostačujúce. 
Skúšobnú dobu podmienečného zastavenia trestného stíhania som obvinenému určila na spodnej hranici v trvaní 16 mesiacov a to s prihliadnutím na osobu obvineného, ako aj ostatné okolnosti, za ktorých bol trestný čin spáchaný, zohľadnila som aj doterajší bezúhonný život obvineného a dobu, počas ktorej sa obvinený zaviazal poškodenej nahradiť spôsobenú škodu. Skúšobná doba podmienečného zastavenia trestného stíhania začne plynúť právoplatnosťou tohto rozhodnutia.
Počas skúšobnej doby bude povinnosťou obvineného viesť riadny život, nedopustiť sa žiadneho trestného činu, priestupku a ani iného protispoločenského konania a nahradiť spôsobenú škodu, na základe čoho bude možné rozhodnúť o osvedčení obvineného po uplynutí skúšobnej doby. V opačnom prípade rozhodnem o pokračovaní v trestnom stíhaní a na obvineného podám obžalobu príslušnému súdu. 
S poukazom na vyššie uvedené som rozhodla tak, ako je uvedené vo výrokovej časti tohto rozhodnutia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Gabriela Švagerková
prokurátorka